酬余補之見寄
作者：鄭獬
朝代：宋

paragraphs: 吾友補之會稽家，高眉大眼稱才華。
入京共收太學第，姓名頭角相撐磨。
高樓管弦相與雜，黄金酒面溶成波。
樽前軒昂如孤鷹，四顧不見雀與蛙。
試招紙筆恣揮掃，縱橫噴薄不可遮。
我疑君心如春風，呵吐草樹皆成花。
忽然驚爆險絕句，旱天霹靂雷霆車。
我輩觀之瞪兩眼，汗流滿面空長嗟。
明年南北別君去，落照滿帆秋風斜。
天涯朋歡少披豁，還如穴鰋跳泥沙。
兩耳喧聒久厭苦，思君便欲飛仙槎。
前時得君山陽書，副之長句封天葩。
筆墨勁健愈精絕，鐵繩鈕縛虬爪牙。
有時風雨恐飛去，嘗自密鎖金鴉叉。
嗟我文字苦慳短，才力不敵兩角蝸。
下筆欲答輒自止，如君一句已可誇。
持此聊且謝勤叩，念君不見愁無涯。